**ΕΝΔΕΙΚΤΙΚΕΣ ΑΠΑΝΤΗΣΕΙΣ [ΕΑ]**

**ΘΕΜΑ Α [μ. 20]**

*Γατί δεν είμαστε πιο καλοί κι ευγενικοί*; Να αποδώσετε συνοπτικά σε 70 περίπου λέξεις την απάντηση που δίνει ο Saunders στο Κείμενο 1.

**ΕΑ**

Στην ερώτηση («*Γατί δεν είμαστε πιο καλοί κι ευγενικοί*;») ο συγγραφέας απαντά ότι αυτό οφείλεται στο γεγονός ότι έχουμε εσωτερικεύσει ορισμένες «έμφυτες πλάνες», που μας εμποδίζουν να ανοιχθούμε στους άλλους. Πιο συγκεκριμένα, αναφέρει 3 τέτοιες πλάνες. Η πρώτη αφορά την άποψη που έχουμε για τον εαυτό μας, ότι είμαστε μοναδικοί· η δεύτερη αφορά την άποψη που έχουμε για τους άλλους, ότι αυτοί είναι κατώτεροι από εμάς· η τρίτη, τέλος, αφορά την αντίληψη ότι σε εμάς δεν θα συμβεί το κακό. [λ. 80]

**ΘΕΜΑ Β [μ. 35]**

**Β1.** Να γράψετε στην κόλα σας δίπλα στον αριθμό της **Στήλης Α** το γράμμα από τη **Στήλη Β** που αντιστοιχεί στην ορθή απάντηση, με βάση το περιεχόμενο των Κειμένων 1 και 2. Να τεκμηριώσετε την απάντησή σας με βάση το κείμενο **μόνο** για την περίπτωση **5**: **[μ. 10+5]**

**1 - β, 2 - γ, 3 - γ** [ή β]**, 4 - γ, 5 - γ** [ή α]

**ΕΑ**

Ο συγγραφέας του Κειμένου 2 θεωρεί ότι η Αδελφή Ελένη τελικά αποδείχθηκε ένας άνθρωπος με τα καλά και τα κακά του. Αυτό προκύπτει από τη διαφορετική στάση που κράτησε η Αδελφή Ελένη απέναντι στο «κακό». Ενώ δηλαδή στη διάρκεια της Κατοχής έκρυψε με κίνδυνο της ζωής της τους Εβραίους (τη μητέρα του αφηγητή και τον ίδιο) (= αντίσταση στο «κακό», «κοινοτοπία του καλού»), όταν ξέσπασε το στρατι­ωτικό πραξικόπημα της 21ης Απριλίου 1967, συντάχθηκε με το κακό («κοινοτοπία του κακού»).

**Β2. α/** Να γράψετε την επικοινωνιακή πρόθεση του συγγραφέα στην 1η παραγράφου του Κειμένου 1; **[μ. 6]**, **β/**  Να γράψετε τον τρόπο και τα μέσα πειθούς που χρησιμοποιεί για να την επιτύχει τεκμηριώνοντας τις επιλογές σας; **[μ. 4]**

**ΕΑ**

**α.** Να προκαλέσει το ενδιαφέρον και την περιέργεια του κοινού για το θέμα της ομιλίας του, δηλαδή την εκδήλωση της καλοσύνης/ευγένειας προς τον συνάνθρωπο, **β.** τρόπος πειθούς: επίκληση στο συναίσθημα, μέσο: αφήγηση ιστορίας από τη ζωή του συγγραφέα, συναισθηματικά φορτισμένο λεξιλόγιο, π.χ. «λυπάμαι», «εκνευρισμός», «τραγωδία» κτλ.

**Β3.** Μελετώντας τα δύο κείμενα θα αντιληφθήκατε ότι ανάμεσά τους υπάρχουν κοινά στοιχεία τόσο στο **περιεχόμενο** όσο και στο **ύφος**. Να γράψετε τεκμηριωμένα ένα στοιχείο για κάθε περίπτωση **[μ. 10]**

**ΕΑ**

Ως προς το περιεχόμενο: και τα δύο κείμενα αναφέρονται στο ίδιο θέμα, το θέμα του καλού/κακού. Πιο συγκεκριμένα, θέτουν τον ίδιο προβληματισμό: πώς συμπεριφερόμαστε απέναντι στο κακό και γιατί. Στο Κείμενο 1 διαβάζουμε: «*Είναι εκείνες οι στιγμές που ένα άλλο ανθρώπινο πλάσμα ήταν εκεί, μπροστά μου, και υπέφερε, έπασχε, κι εγώ ανταποκρίθηκα ... λογικά. Επιφυλακτικά. Συγκρατημένα*». Στο απόσπασμα αυτό ο συγγραφέας αναφέρει πώς ο ίδιος στάθηκε απέναντι στο «κακό» που αντιμετώπιζε μια συμμαθήτριά του. Στη συνέχεια, προσπαθεί να καταλάβει τη συμπεριφορά του: «*Και τώρα η απόλυτη ερώτηση: τι πρόβλημα έχουμε -γιατί δεν είμαστε πιο καλοί κι ευγενικοί*».

Στο Κείμενο 2 διαβάζουμε: «*Πιο συχνά από ό,τι μπορεί να φανταστεί κανείς, ένας έντιμος άνθρωπος επιλέγει να βοηθήσει όχι από ηρωισμό, ούτε από επιθυμία να ξεχωρίσει, ούτε επειδή υπακούει σε μια ισχυρή ηθική προσταγή. Είναι θέμα αξιοπρέπειας να το κάνει στον βαθμό που δεν χρειάζεται να αλλάξει ριζικά την καθημερινότητα και τις συνήθειές του. Αλλά όταν η βοήθεια που προσφέ­ρεις μπορεί να βάλει σε κίνδυνο την ασφάλεια των δικών σου ανθρώπων, τότε το σκέφτεσαι ξανά, και τις περισσό­τερες φορές κάνεις πίσω και κρατιέσαι μακριά από εκείνον που χρειάζεται βοήθεια*». Στο απόσπασμα αυτό φαίνεται η στάση που τηρούσαν κάποιοι άνθρωποι στην Κατοχή (επιλέγουν να βοηθήσουν, αλλά δεν το κάνουν) και αιτιολογείται η συμπεριφορά τους (ο φόβος που προκαλείται από τον κίνδυνο)

Ως προς το ύφος: και τα δύο κείμενα έχουν βιωματικό/προσωπικό/οικείο ύφος. Αυτό φαίνεται από ορισμένες γλωσσικές επιλογές, όπως η χρήση α΄ προσώπου (Κείμενο 1: «*Να όμως κάτι για το οποίο λυπάμαι*» - Κείμενο 2: «*Καθώς διάβαζα μερικές από τις επιστολές*») και στοιχεία περιγραφής και βιωμένων εμπειριών κ.ά.

**ΘΕΜΑ Γ. [μ. 15]**

Ποιο είναι, κατά τη γνώμη σου, το ερώτημα που υποβάλλει το Κείμενο 3; Ποια απάντηση φαίνεται να δίνει το ποιητικό υποκείμενο; Να τεκμηριώσεις την απάντησή σου με βάση 3 κειμενικούς δείκτες. Ποια είναι η δική σου απάντηση στο ερώτημα; (150-200 λέξεις)

**ΕΑ**

Θα μπορούσαμε να πούμε ότι ο τίτλος ποιήματος θέτει και το ερώτημα. Με ποιον τρόπο «ένας άνθρωπος» γίνεται «ένας κακός άνθρωπος;»; Το ποιητικό υποκείμενο απαντά στο ερώτημα με την αφήγηση μιας ιστορίας. Ένας «*μικρός καλός άνθρωπος*» είναι ο ήρωας της ιστορίας. Κυριεύεται από φόβο, όταν αντικρίζει έναν χτυπημένο άνθρωπο. Από πού προέρχεται ο φόβος του; Ο ήρωάς μας δεν αναζητά τα αίτια της συμπεριφοράς του, αλλά προσπαθεί να εκλογικεύσει τον φόβο του («*Και επειδή φοβήθηκε /Έτσι συλλογίστηκε*»). Θεωρεί, όπως φαίνεται από τον εσωτερικό μονόλογό του, ότι ο χτυπημένος κάτι κακό θα έκανε εναντίον της εξουσίας και, επομένως, δικαίως βρίσκεται σε αυτή την κατάσταση («*Και καλά του κάνουνε αφού ήθελε vα παίξει με τους άρχοντες*»). Εντέλει, αντί να τον βοηθήσει άρχισε και ο ίδιος να τον χτυπά. Το ποιητικό υποκείμενο φαίνεται, σύμφωνα με τα παραπάνω, να πιστεύει ότι ένας άνθρωπος γίνεται ένας κακός για ψυχολογικούς (φόβος) και κοινωνικούς λόγους (εξουσία). Και φαίνεται να έχει δίκιο. Δεν ξέρουμε αν ο φόβος είναι έμφυτος ή αν καλλιεργείται από τα συστήματα εξουσίας («*ήθελε vα παίξει με τους άρχοντες*») μέσα στα ζούμε. Όπως και να ’χει, ωστόσο, αμφισβητώ τη νομοτέλεια που λανθάνει στον στίχο «*Έτσι είναι η σειρά*».

[λ. 193]

**ΘΕΜΑ Δ [μ. 30]**

Στο Κείμενο 1 ο Saunders θέτει το ερώτημα *«τι πρόβλημα έχουμε -γιατί δεν είμαστε πιο καλοί κι ευγενικοί;»*.

**α/** Να αναπτύξετε τεκμηριωμένα τη δική σας άποψη σχετικά με τον προβληματισμό του George Saunders. **β**/ Να σχολιάσετε τους πιο σημαντικούς, κατά τη γνώμη σας, λόγους που καθιστούν αναγκαία την καλλιέργεια ευγένειας και καλοσύνης στις σύγχρονες κοινωνίες. Να παρουσιάσετε τις απόψεις σας σε ένα άρθρο 350-400 λέξεων που πρόκειται να δημοσιευτεί στην ιστοσελίδα του σχολείου σας.

**ΕΑ**

Επικοινωνιακό πλαίσιο:

άρθρο σε ιστοσελίδα του σχολείου → τίτλος, εισαγωγή (αφορμή για τη σύνταξη του άρθρου, το θέμα και οι άξονες του θέματος που θα αναπτυχθούν)

Ζητούμενο1: *Να αναπτύξετε τεκμηριωμένα τη δική σας άποψη σχετικά με τον προβληματισμό του George Saunders*.

**α.** ποιος είναι ο προβληματισμός του Saunders;

Στο ερώτημα «*γιατί δεν είμαστε πιο καλοί κι ευγενικοί*», τι απαντά ο συγγραφέας; Συνοπτική αναφορά.

**β.** Συμφωνώ / διαφωνώ με την άποψη του συγγραφέα; Γιατί;

Προσωπικά, δεν συμφωνώ, για δύο λόγους: 1/ μιλά για «έμφυτες πλάνες»: είναι έμφυτες; 2/ ρίχνει όλη την ευθύνη στο άτομο αφήνοντας απέξω τα συστήματα εξουσίας που μας περιβάλλουν, τα οποία καλλιεργούν το «κακό» (ανταγωνισμός, ατομικισμό κ.ά.)

Ζητούμενο 2: *Να σχολιάσετε τους πιο σημαντικούς, κατά τη γνώμη σας, λόγους που καθιστούν αναγκαία την καλλιέργεια ευγένειας και καλοσύνης στις σύγχρονες κοινωνίες*

α. χαρακτηριστικά της σύγχρονης κοινωνίας - αναγκαία η καλλιέργεια

β. Γιατί αναγκαία; λόγοι κοινωνικοί (αλληλεγγύη), ψυχολογικοί, επιστημονικοί / πνευματικοί (συνεργασία) πολιτικοί (πολιτικός διάλογος) ….